- Hindi News
- National
- मरीज: साहब अस्पताल में नहीं मिलते कंबल सीएमएचओ: कंबल अपने घर ले जाते हैं मरीज
मरीज: साहब अस्पताल में नहीं मिलते कंबल सीएमएचओ: कंबल अपने घर ले जाते हैं मरीज
कलेक्टर ने अचानक किया जिला अस्पताल का निरीक्षण
भास्कर संवाददाता | दतिया
सोमवार की दोपहर तीन बजे कलेक्टर मदन कुमार अचानक जिला अस्पताल का निरीक्षण करने पहुंचे। यहां मरीज घर की रजाई ओढ़े हुए थे। उमा जाटव ने कलेक्टर से कंबल न मिलने की शिकायत की। इस पर सीएमएचओ डॉ. आरएस गुप्ता बोले कि साहब मरीज कंबल घर जे जाते हैं। इस पर कलेक्टर ने उनसे कहा कि वे मरीजों को ओढ़ने के लिए कंबल दें। साथ ही उनकी देखरेख करें। रसोईघर में गंदगी मिलने पर उन्होंने 24 घंटे में सफाई करने के निर्देश दिए। इस मौके पर सिविल सर्जन डॉ. एमएस पंसारी, बीएमओ, पीडब्लूडी के ईई आरके हनुमंते सहित अन्य डाक्टर और कर्मचारी मौजूद थे।
कलेक्टर मदन कुमार ने तीन घंटे तक जिला अस्पताल का बरीकी से निरीक्षण किया। इस दौरान सिंधवारी की मिथला केवट ने कलेक्टर से शिकायत की वे 20 दिन से भर्ती हैं लेकिन उनके पेट का ऑपरेशन नहीं किया जा रहा है। इस पर सीएमएचओ डॉ. गुप्ता ने बताया कि ओटी में कुछ परेशानी होने की वजह से ऑपरेशन नहीं हो पा रहे हैं। इस पर कलेक्टर ने मिथला को ग्वालियर भेजकर ऑपरेशन कराने के निर्देश दिए। इससे पहले कलेक्टर को अस्पताल के गेट पर सलेतरा की शांतिबाई बैठी मिली। जब कलेक्टर ने उनसे पूछा तो उन्होंने बताया कि उनका इलाज नहीं हो रहा है।
इस पर कलेक्टर ने शांतिबाई को भर्ती कराकर इलाज शुरू करने एवं सभी जांच कराने के निर्देश सीएमएचओ, सिविल सर्जन को दिए। कलेक्टर ने सीएमएचओ को निर्देश दिए कि वे स्टाफ की ऐसी ड्यूटी लगाएं, जिससे कोई भी मरीज इमरजेंसी में आए तो उसे पूरा इलाज मिल सके। उन्होंने कहा कि लापरवाही बर्दाश्त नहीं की जाएगी। कलेक्टर ने कहा कि जिला चिकित्सालय में कायाकल्प के अंतर्गत पूरे अस्पताल का नक्शा लगाया जाए। साथ ही रिसेप्शन रूम बनाएं साथ ही स्टाफ के लिए ड्यूटी आर्डर जारी करें। उन्होंने शिकायत पेटी तथा हेल्प डैस्क बनाने के भी निर्देश दिए।
जिला अस्पताल में कलेक्टर के निरीक्षण के दौरान घर की रजाई ओढ़े लेटी महिला।
व्यवस्था सुधारने के लिए 21 दिन की दी मोहलत
कलेक्टर ने रसोईघर, भण्डार कक्ष, ऑपरेशन थिएटर आदि का भी निरीक्षण किया। निरीक्षण के उपरांत सीएमएचओ एवं सिविल सर्जन को सभी व्यवस्था सुचारू रूप से करने के निर्देश दिए। साथ ही भंडार में रखी सामग्री सभी वार्ड में आवश्यकता अनुसार पहुंचाने के निर्देश दिए। कलेक्टर ने सीएमएचओ, सिविल सर्जन, बीएमओ एवं व्यवस्थापक को सख्त निर्देश देते हुए कहा कि मैं आप लोगों को 21 दिन का समय देता हूं। इस समय में जिला अस्पताल की सभी व्यवस्था सुधर जाना चाहिए। इसके उपरांत पुन: निरीक्षण करने आऊंगा। कमी मिली तो आप लोगों के खिलाफ कार्रवाई करूंगा।
मेटरनिटी विंग के टूटे मिले दरवाजे
कलेक्टर ने जब मेटरनिटी विंग का दौरा किया तो वहां दरवाजे टूटे हुए थे। साथ ही पानी का रिसाव हो रहा था। गंदगी भी काफी थी। इस पर सीएमएचओ डॉ. गुप्ता ने शिकायत की कि वे पूरा भुगतान कर चुके हैं, लेकिन अब तक काम पूरा नहीं हुआ है। इस पर कलेक्टर ने तत्काल पीडब्ल्यूडी ईई हनुमंते मेटरनिटी विंग में बकाया काम शीघ्र पूरा करने के निर्देश दिए।
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva hin_Deva bho_Deva hin_Deva hin_Deva hne_Deva hin_Deva